El president del grup municipal del PSC a l'Ajuntament de Barcelona, Jaume Collboni, presentarà una proposició en el proper ple de Barcelona per "reprovar" els "comentaris" del nou president  de la Generalitat, Quim Torra, "de caire xenòfob" en referència a alguns dels seus tuits i articles d'opinió en alguns mitjans de comunicació. Collboni també proposarà convocar un ple extraordinari per poder recopilar alguns dels projectes aturats a la ciutat i que són responsabilitat de la Generalitat de Catalunya. El socialista ha posat com a exemple "el deute amb les escoles bressol", les llistes d'espera de la gent gran per a accedir a una residència o les obres de la Línia 9 del metro. Segons Collboni, el president "hauria d'estar treballant" en aquests assumptes i lamenta "l'absència de referències a la ciutat" de Barcelona en el discurs d'investidura.

Summary: Collboni insta el plenari de Barcelona a "reprovar" les paraules "de caire xenòfob" de Torra


Ha presentat un recurs d’apel•lació a l’Audiència de Madrid  ACN Madrid .-L’advocacia de l’Estat ha presentat un recurs d’apel•lació davant de l’Audiència de Madrid contres les diligències obertes per la manifestació del 8-M i acusa la jutgessa que investiga el cas d’obrir “una causa general contra les diferents autoritats i administracions competents”. Segons publiquen diversos mitjans, a l’escrit l’advocacia també li atribueix una vulneració del dret de defensa del delegat del govern espanyol a Madrid –i a, hores d’ara, únic imputat-, José Manuel Franco, i denuncia el caràcter “prospectiu” de la causa. També apunten que la magistrada instructora, Carmen Rodríguez-Medel, hauria incomplert el decret d’estat d’alarma.  En aquest sentit, recorden que només està habilitada la pràctica “d’aquelles actuacions que, pel seu caràcter urgent, siguin inajornables”.  Els advocats de l’Estat també expressen la seva sorpresa per “celeritat inusitada, que en cap cas està justificada per motius jurídics o processals” i demanen a l’Audiència que revoqui l’apertura del procés per part d ela titular del Jutjat d’Instrucció 51 de Madrid perquè consideren que no hi ha delicte.  En aquest sentit, el recurs sosté que la magistrada va haver de fer un “esforç argumentatiu” per motivar “el que ella mateixa reconeix que és difícil d’apreciar”. La magistrada ha citat a declarar el 5 de juny al delegat del govern espanyol per aquesta investigació. El recurs de l’advocacia es fa públic un dia després de la polèmica per l’informe de la Guàrdia Civil sobre el 8-M -que conté diversos errors i inconcrecions- i la destitució del coronel de la Benemèrita, Diego Pérez de los Cobos.

Summary: L’advocacia de l’Estat acusa a la jutgessa del 8-M d’obrir una “causa general” contra el govern espanyol


La vicepresidenta del govern espanyol, Soraya Sáenz de Santamaría”espera” que la Junta de Seguretat convocada pel president Puigdemont –a la que assistirà també el Ministeri de l’Interior- vagi “en la línia que tots puguem complir de la millor manera possible les instruccions de la Fiscalia” per impedir l celebració del referèndum d’aquest diumenge. El declaracions als passadissos del Congrés, no ha volgut parlar de la “hipòtesi” que els Mossos no compleixin aquestes instruccions: “Això és un Estat de dret, i la Fiscalia té el mandat constitucional de vetllar per les llibertats i els drets de tots, i la millor manera d’operar tots és que complim de la millor manera possible aquestes instruccions, i jo espero que aquesta junta vagi dirigida a aquesta intenció”, ha dit. Ha fet aquestes manifestacions després de mantenir dos debats amb els portaveus del PDeCAT, Carles Campuzano, i d’En Comú Podem, Xavier Domènech, que li han retret que hagi optat per la “repressió” en la seva resposta al referèndum d’autodeterminació. La vicepresidenta ha acusat el Govern i els independentistes de voler “imposar la desobediència” i “el pensament únic a la societat catalana, i ha insistit que el compliment de la llei és indestriable de la democràcia.  En aquest sentit, ha retret als dos portaveus que parlin en nom dels catalans i i els ha acusat de pretendre que “el govern d’Espanya ignori el marc constitucional perquè els independentistes imposin la seva voluntat en contra de la llei i el conjunt dels ciutadans”. “Els governants no poden elegir a la seva voluntat les lleis que es compleixen i les que no”, i la democràcia “col·loca els drets dels governants al mateix nivell que els ciutadans” ni actua “imposant la desobediència”.  També ha acusat el PDeCAT de ser el responsable de la situació actual per haver entrat en la dinàmica del referèndum si o si i posar-se en mans de la CUP. “Haurien de plantejar-se que els ha situat  l’avant-penúltima fila d’aquest Hemicicle”, ha dit i “tornar al respecte de la llei i la democràcia i a la seva trajectòria liberal i democràtica”. Pel que fa als comuns, Sáenz de Santamaría ha acusat l’alcaldessa de Barcelona, Ada Colau d’haver signat “un acord” amb l’independentisme segons el qual ”es va convertir en amfitriona dels que incompleixen la llei a canvi de no incomplir-la ella mateixa”. “Que han pactat, senyor Domènech?”, ha preguntat.  Campuzano: “No ens agenollaran” Prèviament el portaveu del PDECAT, Carles Campuzano, havia acusat el govern espanyol de pretendre “espantar” els ciutadans de Catalunya i “humiliar” les institucions catalanes, un esforç “inútil” perquè la nació catalana –des del Barça al Primavera Sound-, ha dit, “s’ha aixecat”. “Tracten Catalunya com si fos una terra aliena i com si fos un país independent, perquè si tinguessin el respecte que es mereixen els ciutadans i les institucions de Catalunya no ferien aquest esforç”. “No ens agenollaran”, ha dit Campuzano, que ha assegurat que el diumenge serà “un èxit” i els catalans aniran a les urnes “convençuts que la causa de la democràcia és la de la llibertat”.  Campuzano ha assegurat que el govern espanyol “ha renunciat a Catalunya” i ja els importa “simplement imposar la seva voluntat  la seva autoritat”, una “actitud antipolítica que fa que avui la discussió ja no és si els catalans tenen dret a decidir el seu futur, sinó sobre la democràcia a l’Estat”. “Un estat que prefereix assemblar-se a Turquia que a Canadà”, ha dit Campuzano, converteix “la causa de la llibertat a Catalunya en la causa de la democràcia a Espanya”.  El portaveu del PDeCAT ha recordat al PP que malgrat que tenen “tota la força i el poder” a Catalunya “han perdut la batalla de la raó moral”, un “primer triomf dels que defensen el dret a decidir i la independència”. “Vostès potser ens esclafin, però estem disposats de manera pacífica i democràcia a continuar aixecats, i no han convençut a cap català que tingui sentit continuar en un Estat que els tracta d’aquesta manera”, ha dit. En aquest sentit ha recordat que molts catalans no independentistes en vista a la “repressió” del govern espanyol han decidit “apuntar-se a la causa de la independència”. Per aquest motiu ha “exigit” a Sáenz de Santamaría que “la repressió s’acabi, es restaurin les competències, es deixi de molestar els Mossos, i que deixin votar”.  Per aquest motiu ha “apel·lat singularment el PSOE” perquè “acompanyi” els partidaris del dret a decidir “en la defensa de la democràcia”. “No sé si són conscients de les ferides que estan provocant i que passi el que passi no seran fàcils de cicatritzar”, ha dit Campuzano, que ha responsabilitzat el PP de la situació, perquè “res del que està passant és una sorpresa” i ja el 2010 el president Montilla va advertir del xoc de trens.   Domènech: “Això ja és una crisi d’Estat” El portaveu d’En Comú Podem, Xavier Domènech, ha reivindicat també el referèndum pactat en nom de “l’amplíssima majoria, fins i tot entre votants del PP, que volen que a Catalunya hi hagi un referèndum”. “Deia Machado que avui sempre és encara, i fa falta un sol gest per començar a negociar seriosament abans de l’1-O”, ha dit Domènech, que ha lamentat que en comptes de política hi hagi “jutges i moltes forces de seguretat”.  El líder de Catalunya en Comú ha acusat el govern espanyol d’actuar per les seves creences, però no pensant en el poble de Catalunya, perquè “si un govern ha d’enviar milers de policies és evident que llança un missatge claríssim a la ciutadania de Catalunya”.  Domènech ha assegurat que la crisi a Catalunya ja s’ha convertit en una crisi d’Estat i en una crisi europea, com ho demostra, ha dit, diaris de tot Europa. “Vostès han deixat podrir la situació”, perquè han dit que “ni poden ni volen” fer un referèndum pactat, però “han perdut la legitimitat cap a la majoria del poble de Catalunya”.  En aquest sentit, ha acusat l’executiu espanyol d’actuar “com a partit, i no com a govern” des de la recollida de signatures contra l’Estatut fins a la imputació de 700 alcaldes i la intervenció de l’autogovern de Catalunya. “Han actuat contra els propis pactes de la Transició, perquè l’autogovern de Catalunya és un pacte previ a la Constitució entre Suárez i Tarradellas”.

Summary: Santamaría espera que la Junta de Seguretat vagi “en la línia” de “complir les instruccions de la Fiscalia”


“No ens sorprèn i ja ho vam advertir”. D’aquesta manera ha valorat la diputada de Ciutadans al Parlament, Marina Bravo, la petició del jutge de l'1-O al TSJC perquè s’investigui Pere Aragonès (i també Josep Maria Jové i Lluís Salvadó). En roda de premsa, aquest dijous, Bravo ha argumentat que Aragonès “movia els fils” de la conselleria d’Economia i formava part del Govern “que va donar el cop a la democràcia”. D’altra banda, la diputada ha explicat que el partit ha registrat al Parlament una petició perquè el Govern doni explicacions sobre la possibilitat que agents dels Mossos d’Esquadra escortin l’ex president Carles Puigdemont a Brussel·les. “Que expliqui com pot defensar sense que se li caigui la cara de vergonya que la policia que paguem tots col·labori amb un fugat de la justícia”, ha sentenciat Bravo. Al parer de Ciutadans, la petició del jutge instructor que investiga l’1-0 al TSJC perquè investigui el vicepresident del Govern, Pere Aragonès, i els diputats d’ERC Josep Maria Jové i Lluís Salvador, no és sorprenent.  Sense voler aventurar si la petició acabarà sent atesa pel jutge, la diputada Marina Bravo ha emmarcat la sol·licitud en la vinculació de tots tres amb l’anterior govern, responsable “del cop a la democràcia” que per a Ciutadans va representar el referèndum d’autodeterminació.  D’Aragonès, la diputada ha mantingut que era qui “movia els fils” de la conselleria d’Economia (aleshores n’era el secretari general) i que, per tant, formava part del Govern que va organitzar el referèndum. “Ja ho hem dit, són els mateixos i faran el mateix”, ha valorat sobre la continuïtat d’Aragonès al nou executiu català.  La diputada ha aprofitat per llançar un missatge al president del Govern espanyol, Pedro Sánchez: “Això ho sabia tothom menys el senyor Sánchez, que o no ho sap o bé per seguir uns mesos més a la Moncloa continua fent-se el boig i mirant cap a un altre costat”.  “Idea kafkiana” D’altra banda, Bravo ha informat que el partit taronja ha presentat una petició al Parlament per demanar explicacions al Govern sobre la possibilitat que Carles Puigdemont gaudeixi d’escorta dels Mossos d’Esquadra durant la seva estada a Bèlgica.  Al respecte, la diputada ha lamentat “la insistència del Govern en la idea kafkiana d’escortar un fugat de la justícia amb Mossos d’Esquadra”. Ciutadans vol que l’executiu expliqui “sense que li caigui la cara de vergonya com la policia que paguem entre tots col·labori amb un fugat de la justícia”, ha insistit. I ha conclòs: “És un sense sentit i un frau al deure de col·laboració que la Generalitat té amb la justícia”.  En aquest sentit, Ciutadans ha insistit en la idea que Torra “actua de nou més com a secretari de Puigdemont” que com a president del conjunt de catalans.  Crítiques a les “mentides” d’Òmnium Ciutadans ha aprofitat també per qüestionar la campanya que, aquest mateix dijous, ha llançat Òmnium Cultural per explicar als turistes “la baixa qualitat democràtica de l’Estat Espanyol” i l’existència de “presos polítics”, segons l’entitat.  La diputada Bravo ha respost així a la iniciativa d’estiu de l’entitat: “Poden seguir intentant vendre les seves mentides però la comunitat internacional ho té molt clar i va ser ferma en la defensa de la legalitat constitucional a Espanya quan van donar el cop”. “Ens preocupa més que Torra i Torrent tinguin tancat el Parlament i no es pugui debatre sobre els problemes reals dels catalans que són la convivència, la salut o l’ocupació”, hi ha afegit.

Summary: Ciutadans, sobre la petició d'investigació a Aragonès: “Ell formava part del Govern que va donar el cop a la democràcia”


Els Mossos d'Esquadra han detingut tres dones de 27, 42 i 55 anys com a presumptes autores d'un delicte de furt continuat a gent d'edat avançada. Dues d'elles treballaven en residències geriàtriques de Banyoles i robaven joies a les dones, abusant de la seva confiança. La tercera era cuidadora d'una família a Girona. En els tres casos, les detingudes venien els objectes sostrets. La primera de les arrestades va aconseguir 1.800 euros amb la venda dels objectes i la segona en va aconseguir 2.419. La cuidadora és la que menys diners hauria aconseguit revenent les joies (541 euros), tot i que els va aconseguir en només tres dies.  Els Mossos d'Esquadra van començar a investigar el cas a principis de febrer, després que la directora d'un centre geriàtric els alertés que tenia sospites que una de les treballadores robava joies, diners i objectes personals als usuaris. Malgrat que havia intentat trobar el responsable, la directora no havia pogut descobrir quina de les treballadores era. Davant d'això, els Mossos van comprovar que una de les cuidadores havia venut 15 joies des del 2011. La dona agafava els objectes i anava a diverses botigues de Girona a vendre-se-les. Al llarg dels vuit anys hauria aconseguit 1.800 euros. Per això la van detenir el 26 de febrer. La dona no té antecedents i properament serà citada pels jutjats per anar a declarar. El 14 de març, els Mossos van detenir una segona dona. També treballava en una residència geriàtrica de Banyoles. Des del 2014 havia fet 22 vendes de joies i objectes personals en establiments de Girona i Banyoles per un valor de 2.419 euros. La detinguda té antecedents i properament també haurà de declarar davant del jutge. Aquestes dues dones eren les responsables de vestir, dutxar o donar de menjar a alguns dels residents d'aquests dos centres. Per això aprofitaven la confiança que es generava entre els usuaris i les lladres per poder sostreure els objectes de valor i els diners. Algunes de les joies que van recuperar els Mossos d'Esquadra van ser retornades als seus propietaris. La majoria d'elles portaven inscrites les inicials o noms de familiars, fet que eren fàcilment identificables. El 18 de març es va procedir a la detenció d'una tercera dona. En aquest cas, es tracta d'una persona que tenia cura d'una família a la ciutat de Girona. La policia va sospitar d'ella després de veure que en tres dies havia venut joies de forma irregular per un valor de 541 euros. La tercera detinguda no té antecedents i aquest dimarts el jutge en va decretar la llibertat amb càrrecs.

Summary: Detenen tres dones per robar joies a persones d'edat avançada al Gironès i Pla de l'Estany


El president del govern espanyol, Pedro Sánchez, no descarta ara per ara cap tipus de mesura, inclosa la declaració de l'estat d'alarma pel coronavirus. Durant la compareixença posterior al Consell de Ministres extraordinari, ha dit que prendran les decisions "que facin falta" i ha insistit en que es tracta d'una situació "dinàmica" i que, per tant, les mesures que es prenguin s'hauran d'anar adaptant. En aquest sentit, ha insistit que sempre les adoptaran d'acord amb els "experts" i basant-se en criteris científics. Sánchez, a preguntes telemàtiques dels periodistes, tampoc ha descartat un eventual tancament de Madrid, la comunitat més afectada. "Ens hem d'anar adaptant davant del desafiament", ha dit. El president també ha fet una crida a la responsabilitat de la ciutadania per superar la crisi. No es descarta cap mesura per lluitar contra el coronavirus. El president del govern espanyol, Pedro Sánchez, ha assegurat que prendran les decisions que facin falta, "quan facin falta". Preguntat sobre la possibilitat de declarar un eventual estat d'alarma, com demanen algunes formacions polítiques, s'ha limitat a dir que la crisi del coronavirus és una situació "dinàmica" que va canviant en "qüestió d'hores".  "Es prendran les decisions que calguin quan calguin", ha insistit. En aquest sentit, Sánchez ha remarcat "l'extraordinària" cooperació de les comunitats autònomes i ha assegurat que les mesures que es prenguin es faran sempre seguint els criteris científics.  La mateixa resposta ha tingut davant de la pregunta d'un possible tancament de Madrid, la comunitat a hores d'ara més afectada en nombre de casos.  "No és una crisi estàtica, no estem davant d'una cosa que hagi passat abans i ens hem d'anar adaptant davant d'aquest desafiament", ha insistit. "És important traslladar un missatge de calma i que totes les decisions es prendran basades en els criteris de la comunitat científica", ha afegit.  El president ha admès que el virus s'està té una propagació "massa ràpida" i que l'objectiu principal és contenir-la, amb el mínim de costos humans però també econòmics. "Es tracta d'una emergència sense precedents, és una situació nova i no hi ha cap manual d'instruccions infal·lible", ha remarcat.  El cap de l'executiu també ha defensat les decisions que s'han pres fins ara i ha evitat valorar si algunes s'han adoptat tard, tenint en compte l'escenari d'Itàlia. Tampoc si s'hauria d'haver impedit la mobilització del 8-M.  Crida a la responsabilitat ciutadana  Sánchez, a més, ha fet una crida a la responsabilitat ciutadana. "Cada ciutadà s'ha de protegir. Cal responsabilitat i disciplina social", ha dit. "Superarem l'emergència, no en tinc cap dubte", ha afegit. Ha demanat també que es respectin les mesures d'higiene que s'han recomanat i també que s'evitin desplaçaments.  Un Consell de Ministres excepcional  Al Consell de Ministres extraordinari  d'aquest dijous a la Moncloa hi han assistit la vicepresidenta primera, Carmen Calvo, la vicepresidenta tercera, Nadia Calviño, la ministra de Transició Ecològica, Teresa Ribera, la d'Assumptes Exteriors, Arancha González Laya, el ministre de Justícia, Juan Carlos Campo, la de Defensa, Margarita Robles, la d'Hisenda i portaveu, Maria Jesús Montero, el d'Interior, Fernando Grande-Marlaska, la de Treball, Yolanda Díaz, el de Transports, José Luis Ábalos, la d'Indústria, Reyes Maroto, el d'Agricultura, Luis Planas, la de Política Territorial, Carolina Darias i el de Sanitat, Salvador Illa. No hi ha comparegut presencialment ni Irene Montero, que ha donat positiu per coronavirus, ni el vicepresident segon, Pablo Iglesias, que està en quarantena però que hi ha participat per videoconferència.  Sánchez ha comparegut en una sala de premsa sense periodistes, que no han pogut accedir al complex pel risc de contagi.

Summary: Sánchez sobre una eventual declaració de l'estat d'alarma: "Prendrem les decisions que facin falta"


L'expresident del govern espanyol José Luís Rodríguez Zapatero ha assegurat que la taula de diàleg entre els governs català i espanyol és "l'únic espai d'esperança" que queda i creu que representa "el senyal positiu" que demostra que hi ha condicions de confiança i respecte per establir una negociació. En una entrevista al diari Ara, l'expresident fa una crida a "mirar el llarg termini" i demana a tots els actors implicats que facin "una reflexió política i autocrítica". A més, Zapatero aposta per incloure la participació social a la negociació, ja que creu que si "està oberta a la societat" tindrà "més complicitats". L'expresident proposa que la taula estigui oberta a iniciatives i propostes de grups de reflexió. "En una democràcia deliberativa, avançada i madura és molt important que el conjunt de la societat pugi traslladar les seves opinions", argumenta. Sí que descarta, però, que sigui imprescindible la figura del mediador, i creu que "no té res a veure" amb la negociació amb ETA al País Basc, que sí que va comptar amb aquesta figura. A més, l'expresident creu que el referèndum tampoc és la solució, ja que, segons argumenta, a Catalunya els percentatges quedarien molt dividits. "L'experiència ens diu que no és el camí", remarca, i afegeix que els referèndums "han de ser per ratificar grans acords". "El camí més virtuós és el més difícil, i en aquest cas el més difícil és arribar a un acord", conclou. Referèndum de l'1-O i "retrobament" En relació al referèndum de l'1-O, Zapatero subratlla que "tothom ha de fer un exercici d'autocrítica" perquè "es va portar la gent al límit". L'expresident també defensa que es faci "una mena de retrobament que curi aquella ferida". "Sempre que parlo amb algun dirigent actual li dic que caldrà fer un retrobament que recordi l'1-O perquè, si no, no curarem les ferides", alerta. 10 anys de la sentència de l'Estatut D'altra banda, i coincidint amb el desè aniversari de la sentència de l'Estatut, Zapatero ha recordat que va discrepar de la postura del TC "tant per raons de fons com d'oportunitat històrica" ja que, al seu parer, l'Estatut "podria haver obert un temps de convivència". L'expresident considera que la sentència va limitar "de manera innecessària" el reconeixement a la identitat catalana.  A més, també assenyala que tot el que tenia l'Estatut de pràctica federal "ha quedat en l'oblit" i diu que hi ha "una tasca pendent" especialment en la bilateralitat. "Podem dir que després de l'error, entre cometes, de la sentència, va venir l'error polític del procés", apunta Zapatero, que admet que la sentència va ser "sens dubte un detonant" de l'independentisme. En relació al procés, l'expresident diu que ja fa un temps que "va tocar sostre" i creu que "s'ha demostrat que és un viatge que no convé".

Summary: Zapatero creu que la taula de diàleg és "l'únic espai d'esperança" que queda i fa una crida a "mirar el llarg termini"


Ara Repúbliques, la coalició d’ERC, el BNG i Bildu, trauria tres escons al Parlament Europeu en les pròximes eleccions mentre que el PDeCAT es quedaria sense, segons els darrers sondejos publicats per la cambra. Les projeccions també deixen sense representació el PNB, tot i que no tenen en compte una possible coalició amb Coalición Canaria i Compromiso por Galicia, amb qui els nacionalistes bascos estan ultimant negociacions. L’última ronda d’enquestes estatals, publicada a principis de març, només donava un eurodiputat a Esquerra perquè no tenia en compte la coalició amb el BNG i Bildu, que no obtenien representació.   A Espanya les eleccions europees les guanyaria el PSOE, amb 19 escons, que aniria seguit del PP (13), i la coalició entre Podem, Equo i IU (10).  Ciutadans seria la quarta força (9), seguit de Vox (5), que obtindria 2 escons menys que en l’última projecció, que atorgava a la formació d’extrema dreta 7 escons. A diferència de les eleccions autonòmiques o estatals, a les europees Espanya es comptabilitza com a circumscripció única, de manera que els partits nacionalistes o més petits ja s'han agrupat, tradicionalment, en coalicions més àmplies per aglutinar majors percentatges de vot. En els darrers comicis europeus, el 2014, ERC va presentar-se amb Nova Esquerra Catalana i Independents sota la coalició 'L'Esquerra pel dret a decidir' mentre que el PDeCAT (llavors CDC) va presentar-se amb Unió, el PNB, Coalición Canaria i Compromiso por Galicia en la 'Coalició per a Europa'. En aquesta ocasió els republicans es presenten amb Oriol Junqueras com a cap de llista i Diana Riba de número dos en la coalició 'Ara Repúbliques', on també hi ha el BNG i EHBildu. Al seu torn, el PDeCAT concorrerà sol a les eleccions del mes de maig amb l'expresident Carles Puigdemont encapçalant la candidatura, després que els demòcrates trenquessin la coalició amb el PNB, que sí que espera mantenir l'aliança amb Coalición Canaria i Compromiso por Galicia. Conjunt de l'Eurocambra Al conjunt de l'Eurocambra les projeccions publicades aquest divendres indiquen que el Partit Popular Europeu es mantindria com el grup majoritari amb 188 escons, amb l'Aliança dels Socialistes i els Demòcrates com a segon grup amb 142. Tant populars com socialistes guanyen 7 escons respecte de l'última ronda d'enquestes. En total, els dos grups majoritaris sumarien junts 330 escons dels 705 que tindrà la cambra sense el Regne Unit. El tercer grup seria el dels liberals europeus amb 72 escons, seguit del grup de l'Europa de les Nacions i la llibertat (ENF), on seuen partits com la Lliga Nord, que en trauria 61. Per darrere hi hauria els Conservadors i Reformistes Europeus (ECR) amb 53, els Verds/ALE amb 52 i l'Esquerra Unitària amb 49.

Summary: La coalició d’ERC a l’Eurocambra trauria tres escons mentre que el PDeCAT es quedaria sense, segons els darrers sondejos


El passatger del davant d'un cotxe ha mort la matinada d'aquest diumenge després que el vehicle en el què circulava ha sortit de la via i bolcat. Els fets han passat pels volts de les quatre a la Gi-533 a l'alçada d'Aiguaviva (Gironès) al punt quilomètric 3,5. Per causes que s'investiguen, el conductor del cotxe, que ha quedat ferit greu, ha perdut el control i ha bolcat. Com a conseqüència del xoc el passatger del davant ha mort. Arran de la incidència s'han activat cinc dotacions de Mossos d'Esquadra, tres de Bombers i dues ambulàncies del Servei d'Emergències Mèdiques (SEM) que no han pogut fer res per salvar la vida de l'acompanyant.

Summary: Mor el passatger del davant d'un cotxe després de sortir de la via i bolcar a la Gi-533 a Aiguaviva


La secció primera de la sala primera del Tribunal Constitucional (TC) ha dictat una providència en la qual s'acorda inadmetre el recurs d'empara presentat per l'exvicepresident espanyol i expresident de Bankia Rodrigo Rato contra la sentència del 2018 de la sala penal del Tribunal Suprem que va confirmar la sentència de l'Audiència Nacional per un delicte continuat d'apropiació indeguda a la pena de 4 anys i mig de presó i multa 6.000 euros en el cas de les targetes 'black' del banc madrileny. El tribunal assenyala que de l'examen del recurs d'empara presentat es desprèn una manifesta inexistència de violació d'un dret fonamental tutelable en empara. El recurrent entenia que s'havia lesionat el seu dret a la intimitat, protecció de dades, procés amb totes les garanties, presumpció d'innocència i llibertat personal. En la sentència, el Suprem afirmava que Rato "va mantenir i ampliar un sistema pervertit des del seu origen" que va arribar a apropiar-se de 12 MEUR.

Summary: El TC rebutja el recurs de Rato contra la condemna per les targetes 'black' de Bankia


La Costa Daurada afronta la millor campanya turística dels darrers anys. Segons les previsions del sector, enguany es podria superar el rècord històric de 19,7 milions de pernoctacions del 2006, just abans de l’esclat de la crisi. L’any passat ja s’hi va estar a prop, amb 19,6 milions de pernoctacions i 5,15 milions de turistes a la zona. Entre gener i juny, la Costa Daurada central acumula un increment d’estades del 7%, amb repunts en el mercat espanyol (8%), irlandès (31%), italià (49%) o rus (47%). La inestabilitat geopolítica en països del nord d’Àfrica i Turquia ha permès captar més turistes, que ara el territori es proposa fidelitzar. El sector també constata un augment del 10% de reserves anticipades, la qual cosa permetrà reduir les ofertes d’última hora i millorar la facturació. Els hotels preveuen xifres d’ocupació superiors al 90% durant juliol i agost, i els càmpings i apartaments, del 85%. També destaca la recuperació de l’Aeroport de Reus, amb un 29% més d’activitat, i l’aposta pel turisme esportiu com a element de desestacionalització de la temporada.

Summary: La Costa Daurada preveu superar enguany el rècord de 19,7 milions de pernoctacions del 2006


Quan s'aprèn un idioma, no n'hi ha prou amb parlar-lo. És essencial que els altres t'entenguin. Partint d'aquesta premissa, quatre emprenedors gironins han creat Lewolang, una web per aprendre anglès que es basa en un sistema de reconeixement de veu i que posa el focus en l'entonació i la pronúncia. A diferència d'altres cursos on line, aquí no s'escolten frases enllaunades. Es posen en context i, sobretot, s'incideix en la fonètica. "Allò que ens interessa és que l'usuari interactuï i rebi feedback, perquè així millora en poc temps", explica Manel Llopis, un dels creadors de Lewolang. La web inclou fins a 120 temes repartits en tres nivells de dificultat. La pàgina fa un mes i mig que va entrar en línia i ja compta amb uns 2.000 usuaris registrats. La idea que ara s'ha acabat traduint en empresa se li va acudir a Llopis ara fa cinc anys. Aleshores, aquest enginyer gironí feia classes particulars de matemàtiques al fill d'un amic seu. Durant els repassos, però, Llopis va adonar-se que l'adolescent tenia un nivell molt baix d'anglès. A partir d'aquí, l'enginyer va decidir crear un mètode per aprendre l'idioma que s'allunyés d'aquells més tradicionals. I que sobretot, posés l'estudiant davant d'un context real. "És a dir, la clau és saber si una persona de parla anglesa entendrà allò que tu li dius", explica Manel Llopis. Per això, Lewolang posa el focus en l'entonació i la pronúncia. "Hem partit de la base que no es pot aprendre un idioma com l'anglès si no es parla correctament", concreta Llopis. I hi afegeix: "Per tant, allò que és important és que l'usuari interactuï i rebi feedback; que se li digui què és allò que diu bé i què és allò que pronuncia malament". I aquí és on entra en joc allò que diferencia Lewolang d'altres webs que ensenyen anglès on line. La pàgina incorpora un sistema de reconeixement de veu que analitza no només com l'estudiant pronuncia les paraules, sinó també quina entonació dona a les frases. "La mecànica és parlar, gravar-se, escoltar-se i si hi ha errors, corregir-los; d'aquesta manera, amb poc temps s'aconsegueixen millores substancials", explica Llopis. Situacions reals La pàgina, sobretot, és molt visual. Quan l'usuari aprèn vocabulari o gramàtica, tot s'acompanya amb imatges. I tan sols fent un clic, l'alumne pot escoltar com es pronuncia cada paraula, gravar-se i veure si ho ha pronunciat bé. A més, a l'hora de practicar, Lewolang inclou nombrosos diàlegs que recreen escenes reals (a través de diferents situacions que viuen els membres d'una família). I és aquí on, sobretot, s'incideix en la pronúncia i l'entonació. "L'usuari no escolta locucions sintetitzades; allò que hem fet és buscar actors nadius, 100% anglesos, que interpreten cada context i donen a cada frase el to que li pertoca", subratlla Llopis. La pàgina web inclou fins a 120 temes repartits en tres nivells de dificultat. Cadascun d'ells inclou vocabulari, gramàtica, un diàleg i un test final. En cas que l'estudiant vulgui, també té opció de fer tutories a través d'Internet. Un acrònim, quatre emprenedors El nom de l'start-up, Lewolang, ja és tota una declaració d'intencions. Neix a partir de l'acrònim de tres paraules angleses: 'learn' (aprendre), 'words' (paraules) i 'languages' (llenguatges). Al darrere del projecte, a més de Llopis hi ha tres emprenedors més: en Rubén Hernández (estudiant d'ADE i Dret), l'Aida Murillo (mestra d'anglès) i en Marc Canals (programador informàtic). La pàgina web fa un mes i mig que va entrar en línia i ja compta amb uns 2.000 usuaris registrats. I d'aquests, una vintena ja han contractat cursos. Per fer-se'n una idea de les tarifes de Lewolang, un curs de tres mesos on line costa 59 euros; un de mig any, 89 euros, i un d'un any, 149 euros. Llopis explica que Lewolang es dirigeix a dos tipus d'usuaris. Per una banda, aquells que vulguin aprendre anglès partint de zero de manera autodidacta; i per l'altra, aquells estudiants que ja sàpiguen l'idioma però que vulguin millorar-ne la parla. "Amb l'anglès, és molt important saber pronunciar i entonar bé; i això, amb un curs d'acadèmia és molt difícil d'aconseguir", explica l'enginyer. Lewolang, amb seu a Riudellots de la Selva, aprofita l'impuls que li dona Internet per enfocar-se també cap a l'altra banda de l'Atlàntic. "A més de Catalunya i Espanya, també hem començat a comercialitzar a Mèxic i Colòmbia", concreta Manel Llopis. I per als propers mesos, a més de continuar estenent-se a l'Amèrica Llatina, els emprenedors ja tenen altres projectes en ment. Entre aquests, crear una aplicació mòbil o adaptar la web al portuguès (per obrir-se al Brasil).

Summary: Neix Lewolang, una web amb segell gironí per aprendre anglès basada en el reconeixement de veu i la pronúncia


La Central Sindical Independent de Funcionaris (CSIF) de Girona exigeix que es redueixi l'atenció presencial als diferents edificis judicials de la demarcació de Girona per evitar contagis per coronavirus. El sindicat assenyala que, malgrat que són un servei essencial, han  de "procurar per la salut de la gent". "El que creiem és que no pot haver-hi un funcionari de manera presencial als jutjats durant tot el matí per si passa alguna cosa", explica Núria Gelabert, presidenta provincial del sector justícia del CSIF a Girona. Gelabert també ha denunciat que no tenen material adequat com guants, gels per les mans o mascaretes, tot i que ja hi ha dos casos de coronavirus entre el personal gironí.

Summary: CSIF Girona exigeix que es redueixi l'atenció presencial als edificis judicials per evitar contagis per coronavirus


El PIB de Catalunya creixerà un 1,8% el 2019 i un 1,6% el 2020, segons l'informe 'Situació Catalunya' elaborat per BBVA Research. La previsió de creixement s'ha reduït per la situació "d'incertesa" a Catalunya a l'octubre, amb un impacte "d'entre una i dues dècimes" en el PIB de Catalunya i més de 200 milions d'euros. "L'impacte està sent negatiu, tot i que sembla ser temporal", ha destacat l'economista en cap per a Espanya de BBVA Research, Miguel Cardoso, en l'acte de presentació de l'informe. En el turisme estranger, en canvi, l'impacte "sembla major i més permanent". En qualsevol cas, entre 2019 i 2020 podrien crear-se 115.000 nous llocs de treball a Catalunya, amb una reducció de la taxa d'atur mitjana en el 2020 fins a l'11%. El primer semestre de 2019, Catalunya va continuar creixent a un ritme similar al de 2018, al voltant d'un 0,5% trimestral. L'activitat s'ha desaccelerat a la segona meitat de  l'any, on l'increment es situa al voltant del 0,3% trimestral, de mitjana. BBVA atribueix aquest comportament a la desacceleració de la demanda interna així com factors "d'incertesa".  La "incertesa" política i econòmica a Catalunya ha afectat les decisions de despesa de les famílies i empreses i ha contribuït a provocar un "augment de la taxa d'estalvi" i un "afebliment" de la inversió. En concret, l'entitat bancària ha calculat un impacte negatiu de fins a dues dècimes en el PIB de Catalunya provocat per la "tensió" d'octubre, segons dades extretes de targetes i TPV de BBVA a Catalunya.  "A partir del 18 d'octubre hi ha un impacte permanent en els estrangers que redueix la despesa de manera significativa", ha explicat Cardoso. En el cas dels residents al territori, l'impacte és menor i "més temporal". En comparació amb les dades de 2017, l'economista en cap ha afirmat que l'impacte serà "més limitat". La desacceleració de l'economia catalana s'atribueix també a les conseqüències de la "regulació d'alguns sectors". En concret, la regulació del sector de l'automòbil ha tingut un "impacte negatiu" sobre la compra de vehicles, segons Cardoso. De la mateixa manera, la legislació del sector del lloguer d'habitatges i la posada en marxa d'una llei de crèdit immobiliari han tingut també un "impacte negatiu" sobre la compra d'immobles, amb una caiguda del 25% en comparació amb la tendència registrada fins a l'octubre. Als factors d'incertesa interna s'hi suma la inestabilitat internacional. Segons Cardoso, l'impacte del Brexit "més important" sobre l'economia catalana es donarà si es produeix "de manera desendreçada" i porta "l'economia europea a la recessió".  La tensió comercial entre la Xina i els Estats Units és un altre dels factors d'incertesa. "En cap cas veurem una reversió de les mesures aranzelàries" implantades fins ara, ha afirmat l'economista en cap d'Espanya de BBVA Research. "Pensem que les tensions entre els Estats Units, Xina i la Unió Europea han vingut per quedar-se", ha afegit.

Summary: El BBVA rebaixa la previsió de creixement de l'economia catalana a l'1,8% el 2019 i l'1,6% el 2020 per la "incertesa"


La novel·la 'Persecució' (L'Altra Editorial), de Toni Sala, és la guanyadora del 49è Premi Crexells de l'Ateneu Barcelonès. El jurat ha proclamat aquesta obra com la millor novel·la catalana publicada l'any 2019. Abans de rebre el guardó, aquest dimecres, l'autor ha convingut que 'Persecució' no és una novel·la amable ni divertida, i que parla d'una cosa "molt d'ara", com és "la nostra capacitat de mirar el mal i no girar la cara i fer l'hipòcrita". El Premi Crexells, dotat amb 6.000 euros, es manté per segon any amb la fórmula d'un jurat professional (format per Ada Castells, David Castillo, Jordi Nopca, Marina Porras i Joan Santanach), després de la polèmica i cancel·lació de l'edició del 2018 per interferències en la votació popular.  Sala ja va expressar, en la presentació del llibre a principis del 2019, que va entrar en "contacte amb el mal" a la seva nova novel·la 'Persecució', a través de la història d'un assassí vist des de diferents punts de vista i diverses veus. Avui veu com la seva novel·la és encara més actual, perquè parla de la capacitat humana "de mirar el mal i no girar la cara i fer l'hipòcrita". En qualsevol cas 'Persecució' ja és una novel·la connectada amb la realitat recent pel fet que el seu context temporal és l'any 2017, amb els atemptats terroristes a Catalunya i el referèndum de l'1-O en el rerefons).  "No és una novel·la agradable, hi ha mort, hi ha violència", advertia avui l'autor hores abans de rebre el guardó del Premi Crexells a la millor novel·la publicada en català l'any 2019. Irònicament, la notícia que havia estat premiat va coincidir amb la trucada de l'editorial nordamericana (Two Lines Press) que s'ha fet amb els drets i ha traduït la seva novel·la, per dir-li que ajorna la seva publicació. La raó, el contingut violent i racial (un home negre és assassinat) enmig de l'esclat de les protestes socials en aquest país arran de la mort de l'afroamericà George Floyd a mans de la policia. "Estem en un moment en què la hipocresia campa de mala manera", lamentava l'autor aquest migdia.  Amb tot, Sala mirava d'assaborir el reconeixement que suposa el Crexells. "Aquest fa il·lusió especialment perquè és un premi amb molta història, l'ha guanyat la Rodoreda, el Segarra, és una cosa seriosa", celebra, a banda de valorar el fet que sigui un guardó a obra publicada, "que es treu de sobre tota la pressió editorial" (que poden tenir els premis a obra inèdita). Ara bé, "no deixa de ser un premi, amb tot el que això té d'atzar i d'excés de premis", afegeix més pragmàtic.  L'acte d'entrega del XLIX Premi Crexells s'ha celebrat aquest mateix dimecres a la sala d'actes Oriol Bohigas de l'Ateneu Barcelonès, en un acte de petit format, respectant les mesures sanitàries actuals, i amb la presència de la consellera de Cultura, Mariàngela Vilallonga.  El Premi Crexells ha repetit enguany el jurat professional que va decidir recuperar l'any passat, després que el premi es cancel·lés el 2018 enmig d'una gran controvèrsia amb el procés de selecció de les obres finalistes. Aleshores el guardó es decidia per votació popular, però els organitzadors van incloure a darrera hora algunes obres al llistat de finalistes que havia escollit la gent. Això va motivar l'abandó de diversos dels autors finalistes, i tot plegat va acabar amb la cancel·lació de l'edició. I l'aleshores vicepresidenta de l'Ateneu, Gemma Calvet, va dimitir per aquesta polèmica. Per evitar repetir un episodi semblant, l'any passat es va reprendre la fórmula del jurat professional, que de fet s'havia mantingut fins l'any 2009.   La dilatada trajectòria de Toni Sala Toni Sala (Sant Feliu de Guíxols, 1969) va guanyar el premi Documenta amb el seu primer llibre de contes, 'Entomologia' (1997). Amb 'Pere Marín' (1998) es va estrenar en la novel·la. Ha publicat també 'Bones notícies' (2001) 'Petita crònica d’un professor a secundària' (2001), 'Goril·la blanc' (2002), 'Un relat de la nova immigració africana' (2003), 'Rodalies' (2004), 'Quatre dies a l’Àfrica (2005), 'Comelade, Casasses, Perejaume' (2006), 'Autoestop' (2007), 'Marina' (2010). L’any 2012 va publicar, simultàniament, els assaigs de 'Notes sobre literatura' i les dues narracions de 'Provisionalitat'. 'Els nois' (2014) va inaugurar el catàleg de L’Altra Editorial i 'El cas Pujol' (2014), Premi Ciutat de Barcelona 2014, va estrenar la línia d’assaig. Entre el 2003 i el 2012 va col·laborar a 'El Punt' i 'El Punt Avui' i actualment col·labora al diari 'Ara'.

Summary: 'Persecució', de Toni Sala, guanya la 49a edició del Premi Crexells de l'Ateneu Barcelonès


L'empresa preveu el llançament de la seva activitat a Milà i Paris durant el primer semestre d'aquest any ACN Barcelona.-La companyia de missatgeria i encàrrecs Glovo ha facturat 260.000 euros durant el seu primer any de vida, un 30% més del que havia previst al llarg del 2015, segons ha informat l'empresa en un comunicat. Al novembre de l'any passat, Glovo va aconseguir una segona ronda de finançament de dos milions d'euros, gràcies a la qual va poder iniciar la internacionalització Europa llençant el seu servei a Milà i París a partir del primer semestre d'aquest any. L'empresa va començar els seus serveis al febrer del 2015 després d'una primera ronda de finançament de 140.000 euros. La companyia va iniciar l'activitat a Madrid al setembre i més tard a València. Els usuaris posen fer les seves comandes a través de la web o de l'aplicació mòbils. Els encarregats de fer els enviaments ho fan en un màxim de 60 minuts i el client pot estar en contacte amb el missatger durant tot el procés i seguir la seva localització. Després de rebre la comanda, l'usuari pot efectuar el pagament amb targeta de dèbit o crèdit a través de l'app i de forma totalment segura.

Summary: Glovo factura 260.000 euros en el seu primer any de vida, un 30% més del previst


La papallona del suro torna a atacar per segon any consecutiu els boscos d'alzina del nord del Maresme, i la plaga es desplaça a gran velocitat cap al centre de la comarca i cap al Vallès. El fenomen, que es va iniciar l'any passat, es podria repetir almenys un parell d'estius més. Tot i els treballs preventius que s'han fet durant la primavera, amb la fumigació de 6.000 hectàrees de bosc, l'explosió demogràfica de la papallona és tant o més intensa que l'any passat. L'insecte és inofensiu per als humans, però molt ferotge amb l'alzina. S'alimenta de les fulles i la pot arribar a defoliar per complet, causant-li fins i tot la mort. Els tècnics avisen que si hi ha una alta mortalitat, el risc d'incendi es podria multiplicar exponencialment. I és que la presència de la plaga de la papallona del suro (Lymantria dispar) afegeix dificultats de supervivència a un bosc que ve de patir la plaga del tomicus, als pins. En aquest cas la víctima és l'alzina, amb una gran presència també al Maresme. Es calcula que n'hi ha uns 12 milions d'exemplars, d'un total de 94 milions d'arbres que hi ha als boscos de la comarca. Segons els tècnics, es tracta d'unes xifres que demostren la mala gestió del bosc. "Cal una millor gestió i reduir l'espessor dels boscos", assegura el tècnic de Canvi Climàtic del Consell Comarcal del Maresme, Jordi Bonet. "Tenim massa arbres petits que neixen a l'ombra i simplement sobreviuen", es lamenta. A més, davant una plaga com aquesta, "no és el mateix si es defolia un arbre sa que es pugui recuperar, que un arbre dèbil que té la mort assegurada". El problema s'agreujaria amb un episodi de sequera al juliol que acabés augmentant definitivament la mortalitat del bosc i, de retruc, elevant el risc d'incendi. A més, la plaga, explica Bonet, està agafant cada vegada més àrea perquè es desplaça fàcilment amb el vent. "Està sent més intensa", avisa. A més de les alzines, en algunes zones de la comarca la papallona ha atacat també fulles i fruits d'arbres fruiters, una situació gens habitual. Tampoc és habitual que l'explosió arribi tan aviat, ja que normalment la papallona neix més avançat l'estiu: "El canvi climàtic ha fet avançar el cicle". Amb tot, Bonet recorda que l'insecte és inofensiu per a les persones i no provoca al·lèrgies: "La gent ho ha de veure com un fenomen natural". Com ja va passar l'any passat, a més de la seva presència als boscos, les papallones es comencen a veure ja en alguns nuclis urbans de la comarca.

Summary: La plaga de la papallona del suro ataca per segon estiu els alzinars del Maresme


Un avió d’Egyptair amb 56 passatgers i 10 membres de la tripulació ha desaparegut aquesta matinada mentre cobria la ruta entre París i El Caire. L’aparell ha perdut el contacte amb els radars a uns 280 kilòmetres de la costa egípcia, quan sobrevolava el mar mediterrani, segons ha confirmat l’aerolínia en el seu compte oficial de Twitter. La majoria dels passatgers són francesos i egipcis, i segons les informacions d’Egyptair, no n’hi ha cap amb passaport espanyol. De moment, es desconeixen les causes del sinistre, i hi ha en marxa una operació de rescat. L’aparell, un Airbus, era de l’any 2003.  Egyptair ha confirmat que al vol MS804, que havia sortit a la nit de l’aeroport Charles de Gaulle de París, hi viatjaven 66 persones, entre les quals un nen i dos nadons, tres membres de seguretat de l’aerolínia i 7 de la tripulació. L’aparell ha desaparegut dels radars quan li quedaven 45 minuts per aterrar a El Caire.  Segons les informacions difoses per Egyptair, a l’avió, un A320, hi viatjaven 30 egipcis, 15 francesos, un britànic, un belga, dos iraquians, un kuwaitià, un saudita, un sudanès, un txadià, un portuguès, un algerià i un canadenc.

Summary: Un avió d’Egyptair de París a El Caire desapareix amb 66 persones a bord


L'empresa francesa SFAM establirà la primera seu a l'estranger a Barcelona aquesta primavera i crearà 400 llocs de treball a l'Estat espanyol, la majoria a la capital catalana. La companyia asseguradora de telèfons mòbils i dispositius tecnològics francesa situarà el seu centre de treball a la torre Mafre de Barcelona, ha avançat via empresa.cat i fonts de l'empresa han confirmat a l'ACN. L'anunci arriba l'endemà de la clausura del Mobile World Congress (MWC), que ha comptat amb la presència del conseller delegat de la companyia, Sadri Fegaier. Amb 20 anys d'història, l'empresa ofereix serveis a França, Bèlgica, Suïssa i Espanya, té sis milions de clients a tot el món i és la segona accionista del grup Fnac.

Summary: L'empresa francesa SFAM establirà la primera seu internacional a Barcelona


El president de la Diputació de Lleida i alcalde de Fondarella (Pla d'Urgell), Joan Reñé, ha registrat aquest dimarts la seva candidatura a dirigir el Partit Demòcrata Català (PDC) a Lleida defensant que la seva és ''sense subterfugis'' la llista del canvi mentre que l'altra, la de la diputada Violant Cervera és ''de menys canvi''. A Reñé l'acompanyen els alcaldes de capitals de comarca com Tàrrega, Mollerussa, Cervera i les Borges Blanques així com també d'altres de municipis més petits, la responsable de les JNC i un membre de Reagrupament. Reñé ha destacat que un dels objectius que s'han marcat és el de treballar ''insistentment'' per aconseguir l'alcaldia de Lleida ciutat als comicis de 2019. Així mateix, també ha remarcat que volen fer sentir la seva veu davant l'executiva nacional del partit a l'hora de prendre decisions que afecten el territori. Segons Reñé el canvi a la federació del PDC a Lleida vindrà ''de la mà'' de la candidatura que ell lidera pel fet que no es discutiran amb les persones, ''amb el més absolut respecte a tothom'', però si que es discutiran els models. Un model que passa per ''fer les coses d'una forma diferent de com s'han fet fins ara'' amb la voluntat d'aportar des de Lleida, ''al tot del país'', la ''il·lusió'' per ser compartida entre militància i associats. Reñé ha afegit que una de les premisses de la candidatura és que Lleida i el conjunt de les comarques de Ponent tinguin més capacitat de decisió en tot allò que els hi correspon. En aquest sentit, ha remarcat que volen ''exercir el dret a decidir territorial'' ja que massa sovint les directrius vénen donades per les executives dels partits a nivell nacional. D'altra banda, Reñé ha assegurat que si aconsegueixen el suport dels associats al PDC per presidir i gestionar el partit a Lleida, escoltaran molt, perquè ''forma part del nostre tarannà'' i incorporaran molta més gent a l'equip, des de la base de la militància, perquè el partit torni a tenir ''aquella vida'' que en alguns moments li havia estat característica a l'antiga Convergència a Lleida. Un altre dels objectius de la candidatura de Reñé és el de treballar insistentment per aconseguir prendre l'alcaldia de Lleida a Àngel Ros als comicis municipals del 2019. Per això Reñe ha dit que intentaran aportar l'esforç necessari per millorar la llista que pugui permetre aconseguir la Paeria. La candidatura de Reñé la formen 12 persones més que estan capitanejades pels alcaldes de Tàrrega, Rosa Maria Perelló, Mollerussa, Marc Solsona, Cervera, Ramon Royes, i les Borges Blanques, Enric Mir. També hi ha batlles de municipis que no són capital de comarca però amb destacat pes a la demarcació com Torrefarrera, Jordi Latorre, Juneda, Antoni Villas, Ponts, Maria Antònia Pubill, i Aitona, Rosa Pujol. La llista l'acaben de conformar la regidora de CiU a la Paeria, Cristina Simó, la líder de les JNC a Lleida, Imma Casanellas, i el representant de Reagrupament, Xavier Minguet. Les eleccions al si del partit seran els propers dies 30 de setembre i 1 d'octubre.

Summary: Reñé defensa que la seva candidatura és ''sense subterfugis'' la del canvi pel PDC a Lleida


El Centre per a la Defensa dels Drets Humans Irídia ha rebutjat les pistoles elèctriques que s'han començat a implementar al cos dels Mossos d'Esquadra pel "potencial lesiu" d'aquest tipus d'arma i per considerar que no són necessàries. L'entitat adverteix que aquests dispositius, que pretenen reduir persones sense provocar lesions fatals en el marc d'actuacions policials, es comencen a utilitzar "sense haver fer pública la instrucció" que en regula l'ús. En aquest sentit, Irídia recorda que ja al grup de treball del Parlament va advertir que en el moment d'utilitzar aquesta pistola l'agent no sabrà si la persona que rebrà la descàrrega està embarassada, té una cardiopatia o ha fet un ús abusiu de drogues, casos en els quals "es desaconsella el seu ús". Per això des del centre s'ha advertit que s'analitzarà la implementació de les pistoles elèctriques i es vigilarà "qualsevol vulneració de drets" que hi pugui haver. En aquest sentit, l'entitat mostra una preocupació especial pel fet que no es gravarà l'actuació policial de forma automàtica des del moment que la pistola es desenfunda, sinó que serà l'agent qui decidirà quan comença a enregistrar l'acció. També considera "necessari" que la càmera gravi durant "almenys dos minuts abans" que la pistola es dispari, cosa que, segons Irídia, ara mateix no queda clara. Finalment subratlla que la instrucció que regula l'ús de l'arma "ha de ser publicada per poder avaluar-la" i, en aquest sentit denuncia que "ara mateix no estan clars ni quins usos podrà tenir, si l'enregistrament ha de començar des del moment en què es desenfunda o si es pot emprar en contextos de privació de llibertat". Cal recordar que els Mossos han incorporat aquest tipus d'arma des d'aquest dilluns a la regió policial de Girona, a través d'una prova pilot a les comissaries de Girona, Blanes, Figueres i a l'Àrea Regional de Recursos Operatius (ARRO). En total, hi haurà 120 unitats repartides arreu de Catalunya i es preveu que la implantació "progressiva" es completi a principis de setembre.  Uns 1.600 policies han rebut formació per utilitzar aquest tipus de pistola, que duran els caps de torn i que van lligades a l'ús d'una càmera (dispositiu personal de gravació) que enregistrarà l'actuació policial. A més, els mossos també duran desfibril·ladors per si fossin necessaris.  L'inspector portaveu del cos, Albert Oliva, ha explicat que les pistoles elèctriques són una nova eina "a mig camí" entre la defensa reglamentària i l'arma de foc i que tenen tres objectius: reduir el temps d'immobilització, garantir l'ús de la mínima força indispensable i reduir el patiment, tant de qui rep la descàrrega com dels agents que intervenen en l'actuació.

Summary: Irídia rebutja les pistoles elèctriques dels Mossos pel "potencial lesiu" i per innecessàries


El grup CaixaBank ha obtingut un benefici atribuït de 1.298 milions d'euros el primer semestre, el 54,6% més que el mateix període de l'any anterior.  En aquests resultats s'arriba després d'un bon període de l'activitat comercial ordinària del grup, una forta reducció de les dotacions, que baixen un 57% tot i la provisió extraordinària de 152 milions per l'operació de Servihabitat, una aportació més gran de BPI, que amb les seves participades contribueix positivament en 252 milions d'euros, i també un augment dels ingressos de les participacions que tanquen el semestre amb una aportació neta al benefici de 415 milions d'euros. En el semestre també destaca la reducció de la ràtio de morositat que baixa del 6% i se situa a 30 de juny en el 5,3%, lluny dels 6,5% que va tancar el juny del 2017.  El banc portuguès BPI aporta als comptes del grup presidit per Jordi Gual uns 76 milions d'euros, en contra dels 3 milions que va aportar en el primer semestre de l'any passat. A més, en aquest exercici, el BPI ha registrat un molt bon comportament de les participades cosa que ha enfilat la contribució econòmica al resultat fins els 252 milions d'euros.  El banc també destaca el bon resultat de l'activitat ordinària del grup, els ingressos del negoci financer que es visualitzen a través de la línia del marge d'interessos, les comissions, els ingressos del negoci de les assegurances, la posada en equivalència de SegurCaixa Adeslas i les participacions de BPI. Totes aquestes línies aporten un negoci de 4.091 milions d'euros, amb un increment del 4,5% més que l'any passat.  El marge d'interessos aquest primer semestre puja fins als 2.432 milions d'euros, el 3,5% més que el mateix període del 2017.  Els ingressos per comissions aporten 1.293 milions d'euros, el 3,3% més i les assegurances sumen 282 milions d'euros més, el 21% més que l'any passat.  Participades El negoci de les participacions (bàsicament Telefónica, Repsol, Erste Group Bank i BPI) ha contribuït al benefici del grup amb un resultat net de 415 milions d'euros, on s'inclouen els 104 milions de dividends de Telefónica i 118 milions procedents del resultat net atribuït de BFA que l'any passat va restar 97 milions d'euros al benefici de CaixaBank per la impacte de la venda del 2% de participació que BPI tenia sobre BFA. La ràtio de morositat se situa per sota del 6% i baixa fins el 5,3% a 30 de juny d'aquest any, lluny de la ràtio del 6,5% que es va registrar al juny del 2017 i del 6% que va tancar l'exercici del 2017.  Les pèrdues per deteriorament d'actius financers i altres provisions disminueixen un 57% fins a situar-se en 531 milions d'euros.  Pel que fa a la línia de pèrdues per deteriorament d'actius financers, es destinen 248 milions d'euros, el 47,5% menys que fa un any, i en la línia de dotacions a provisions s'aporten 283 milions d'euros, el 62,9% menys. Una disminució de dotacions i provisions que es dona tot i l'impacte de l'operació de Servihabitat que ha obligat a una provisió de 152 milions d'euros.  Aquesta partida de dotacions i provisions baixa de forma rellevant perquè en el primer semestre del 2017 es va registrar una aportació de 455 milions d'euros associats al pla de prejubilacions més 154 milions d'euros per sanejar l'exposició a Sareb. En la nota de resultats, CaixaBank recorda que en aquest segon trimestre de l'any es va arribar a un acord per adquirir el 51% del capital de la immobiliària Servihabitat, cosa que va suposar un impacte negatiu de 204 milions d'euros.  Un cop adquirit el 100% de Servihabitat, CaixaBank va acordar una operació amb Lone Star pel qual es constituïa una nova societat participada al 80% per Lone Star i un 20% per CaixaBank que adquirien el 100% del capital de Servihabitat. Un cop feta aquesta operació, el negoci immobiliari de CaixaBank desapareixerà del balanç tot i que amb un impacte neutre en el compte de resultats, segons previsions de l'entitat que gestiona com conseller delegat Gonzalo Gortázar.  A partir d'aquesta desconsolidació del balanç del negoci immobiliari per valor de 12.800 milions d'euros, els actius immobiliaris disponibles per a la venda quedaran reduïts a un valor gairebé testimonial de 522 milions d'euros. La solvència de CaixaBank en termes de Common Equity Tier 1 (CET1) 'fully loaded' se situa a 30 de juny en l'11,4%.        Els recursos de clients creixen fins als 366.163 milions d'euros, un 4,8% més que el primer semestre del 2017, el crèdit a la clientela se situa en 225.744 milions d'euros, el 0,8% i la cartera sana augmenta l'1,6% més.

Summary: CaixaBank obté un benefici de 1.298 milions d'euros el primer semestre, el 54,6% més que l'any anterior


Carme Forcadell, presidenta del Parlament de Catalunya, ha afirmat a 8TV que el fet que el president de la Generalitat, Carles Puigdemont, no hagi promès lleialtat al Rei i la Constitució durant el prometatge del càrrec no contravé cap norma. Forcadell ho justificava "perquè no està regulat". Segons la presidenta s'ha estudiat amb els serveis jurídics del Parlament i "s’ha buscat la fórmula amb la que el president se sentís més còmode". Cal recordar que Forcadell ha preguntat a Puigdemont si prometia “fidelitat a la voluntat del poble de Catalunya representat pel Parlament”. Puigdemont ha contestat: “Sí, prometo”. L'advocacia de l'Estat ha anunciat que estudia si hi ha hagut irregularitats.

Summary: Forcadell assegura que no s'ha fet "res il·legal" en la fórmula de prometatge del càrrec de Puigdemont


El Col·legi de Periodistes de Girona celebra la 28a edició de les Mosques de la Informació el proper dijous. Aquest matí ha anunciat a qui aniran a parar dos dels premis. En l'edició del 2016, la Junta de col·legi ha decidit distingir amb la Mosca de Sant Narcís els cineastes Isaki Lacuesta i Isa Campo pels reconeixements i premis que han aconseguit al llarg de la seva carrera. Aquesta nit, el Temporada Alta estrena el seu darrer treball, 'La propera pell', que s'ha endut sis premis al Festival de Màlaga. La Mosca del Col·legi, que distingeix una trajectòria professional, anirà a mans del periodista guixolenc Julià Castelló, que va participar en la fundació del col·legi. Les mosques són obra de l'artista Roser Bover, fetes sobretot a base de ceràmica blanca. Durant l'acte, que es farà a la Casa Solterra (seu dels serveis territorials de Cultura) es coneixeran els guanyadors de la Mosca Grossa i Borda. També es retrà homenatge al desaparegut Narcís-Jordi Aragó.  (Aquesta notícia substitueix la publicada aquest dimarts a les 15.08. En la notícia original, fèiem referència per error a què Premsa del Departament d'Agricultura optava a la Mosca Borda, quan la nominació és per a Premsa del Departament de Salut. La notícia original ja ha estat modificada) El proper dijous 20 d'octubre els periodistes gironins celebren les Mosques de la Informació, uns guardons que arriben a la 28ena edició. Durant la nit, s'entreguen quatre guardons, dos dels quals els decideix la junta i, la resta, són escollits pels mateixos professionals. Aquest dimarts s'han donat a conèixer els guanyadors de la Mosca de Sant Narcís i de la Mosca del Col·legi. La primera, distingeix persones o entitats que hagin destacat per la defensa dels drets col·lectius, o bé que hagin difós la realitat gironina més enllà de les seves fronteres naturals. Enguany, la Junta del Col·legi ha decidit que aquest guardó vagi per als cineastes Isaki Lacuesta i Isa Campo. Junts han ideat projectes com 'Los Pasos Dobles' que es va endur la Conxa d'Or al festival de Sant Sebastià el 2011 i ara codirigeixen 'La propera pell', que aquesta nit estrena el Temporada Alta i que va merèixer el reconeixement del jurat del darrer Festival de Cinema de Màlaga, on va endur-se sis guardons. La Mosca del Col·legi, que reconeix trajectòries professionals, serà pel periodista Julià Castelló. Nascut a Sant Feliu de Guíxols, ha fet bona part de la seva carrera a TVE a Sant Cugat del Vallès. També va ser un dels fundadors del Col·legi de Periodistes de Catalunya i del Sindicat de Periodistes. Actualment està jubilat. Escultures de ceràmica blanca Els premis consisteixen en l'entrega d'una escultura que cada any el Col·legi de Periodistes encarrega a un autor diferent. Enguany, són creació de Roser Bover, que ha usat la ceràmica blanca com a material principal. Sobre una planxa de ferro, l'artista hi ha recreat un feix de diaris (com els que al matí arriben als quioscos, diu) lligats amb un fil prim que representa "la fragilitat dels mitjans". Cadascuna de les escultures conté una lletra i, juntes, s'hi llegeix la paraula 'MOSCA'. La gala d'entrega dels premis serà dijous a la Casa Solterra, un edifici del segle XV situat al carrer Ciutadans de Girona que és, actualment, seu dels serveis territorials de Cultura. Durant l'acte, els periodistes gironins retran homenatge a Narcís-Jordi Aragó, qui fou "mestre dels periodistes gironins", segons el qualifica el president del col·legi, Joan Ventura. Mort aquest estiu, Aragó va ser el primer president del col·legi a Girona i el 1993 ja va rebre la Mosca del Col·legi. A l'espera del veredicte dels periodistes Les mosques més esperades són habitualment la Borda i la Grossa. El mateix col·lectiu de periodistes gironins és qui proposa candidatures a aquells que els han ajudat més (Mosca Grossa) i, per contra, per a aquells que consideren que els ho han posat més difícil (Mosca Borda). Enguany, han votat més d'una vuitantena de periodistes i el veredicte es coneixerà dijous al vespre durant l'entrega de premis. Opten a la Mosca Borda l'agrupació local del PDC de Girona (per com van gestionar el relleu de Puigdemont a l'alcaldia de Girona), el departament de premsa de l'Ajuntament de Figueres, l'equip de Govern de Salt i Premsa del Departament de Salut. Per a la Mosca Grossa els nominats són la cap de premsa de Blanes, Eva Palau, el cap de premsa de Calonge, Jaume Figueres, i el cap de premsa de la CUP a Girona, Biel de Montserrat.

Summary: ANUL·LA L'ANTERIOR:Els cineastes Isaki Lacuesta i Isa Campo i el periodista Julià Castelló, Mosques de Sant Narcís i del Col·legi 2016


Els líders dels 28 estats membres de la Unió Europea han condemnat aquest dimarts en un comunicat conjunt els atemptats de Brussel·les, i han avisat que seguiran “units i  ferms en la lluita contra l’odi, l’extremisme i el terrorisme”. “Aquest últim atac només reforça la nostra determinació per defensar els valors europeus i la tolerància dels atacs dels intolerants”, han indicat els líders europeus. Segons han dit en el comunicat, els atemptats són “un atac contra la nostra societat democràtica oberta”. Els 28 han expressat la seva solidaritat amb Bèlgica i s’han ofert per lluitar plegats davant l’amenaça “amb tots els mitjans necessaris”.  “Les nostres institucions europees comunes són a Brussel·les, gràcies a la generositat del govern belga i del poble belga”, han expressat els 27. “La UE i els seus estats membres seguiran ferms en solidaritat amb Bèlgica”, han destacat.

Summary: Els 28 condemnen els atacs i avisen que seguiran “units i ferms en la lluita contra l’odi, l’extremisme i el terrorisme”


La Guardia Civil de Castelló, en el marc de l'operació 'Cuerda Floja', ha detingut sis integrants d'una banda criminal dedicada a robatoris i furts en autopistes i autovies. Per actuar, punxaven les rodes de vehicles estacionats en àrees de servei per oferir ajuda als ocupants, moment que aprofitaven per robar objectes de l'interior dels cotxes. Els detinguts, residents a la demarcació de Tarragona, podrien estar implicats en més de 450 accions, principalment a l'autopista AP-7 però també en altres vies de Catalunya, Comunitat Valenciana, Aragó, País Basc, Castella i Lleó i Madrid. Tots ells, als quals se'ls imputen sis delictes, han passat a disposició del Jutjat d'Instrucció número 2 de Vinaròs. Els sis detinguts –de nacionalitat sèrbia, romanesa, kosovar i espanyola– residien a Mont-roig del Camp i l'Hospitalet de l'Infant (Baix Camp), on s'han realitzat cinc registres domiciliaris en els quals s'han intervingut gran quantitat de diners en efectiu, perfums, telefonia mòbil, tauletes, ordinadors, bosses de mà, rellotges, matxets, ulleres, roba i nombrosa documentació d'interès per a la investigació. A més, s'han comissat cinc vehicles.   Se'ls imputen delictes de robatori, furt, falsificació de documents, contra la seguretat vial, blanqueig de capitals i pertinença a organització criminal.   Les investigacions van començar arran de diversos robatoris i furts a les àrees de servei i descans de l'AP-7 a la zona de Castelló.

Summary: Detinguts a la demarcació de Tarragona sis membres d'una banda dedicada a robatoris i furts en autopistes i autovies


La superfície logística contractada a Barcelona el primer semestre s'ha reduït un 7,3% fins als 343.000 metres quadrats, segons les dades de la consultora Cushman & Wakefield. La principal zona és la ZAL i la Zona Franca, on s'han registrat xifres rècord en la darrera dècada amb 123.000 m2. Això ha estat així especialment gràcies a l'operació de la companyia Decathlon, de 93.000 metres quadrats en una nau per donar servei a la distribució al sud d'Europa. Pel que fa al preu, s'ha situat en 6,75 euros el m2 al mes a la zona 'prime', gairebé un 4% més que fa un any i la quota més alta des del 2009. En el conjunt, la renda mitjana dels lloguers logístics ha estat de 4,9 euros el m2 al mes, un 10% més. La previsió és que el 2019 es mantingui la demanda dels darrers anys i que els operadores continuaran interessats en posicionar-se en la zona d'influència de Barcelona. Per això, la demanda es mantindrà en la cerca de producte modern i eficient en llocs com el Baix Llobregat i el Vallès en la corona 1 i 2, arribant a Tarragona i Girona en la corona tres per a la distribució de gran formant i baixa rotació.  Davant de la demanda, els propietaris estan responent amb la reforma de naus obsoletes però també desenvolupant nous productes en localitzacions com Sant Esteve Sesrovires i Valls, arribant als 51.000 metres quadrats per a ser entregats en el que queda de 2019 i 2020. La consultora immobiliària ha apuntat que la contractació de la superfície logística cau tant a Barcelona com a Madrid "per l'absència de grans operacions i les precaucions dels operadors per factors com el Brexit".  A Madrid i la seva àrea d'influència, la superfície contractada va ser de 180.000 metres quadrats, un 58,8% menys que en el primer semestre del 2018.

Summary: La superfície logística contractada a Barcelona el primer semestre cau un 7,3% interanual fins als 343.000 m2


El govern de Mariano Rajoy ja ha autoritzat que el Diari Oficial de la Generalitat de Catalunya (DOGC) publiqui els nomenaments del Govern de Torra, que segons càlculs de l’executiu espanyol apareixeran al butlletí el divendres a la tarda –després de la votació de la moció de censura- o dissabte al matí per permetre que se celebri l’acte de presa de possessió que –segons fonts parlamentàries- està previst pel mateix dissabte. Des del govern català però recorden que l'ordre al DOGC depèn d'ells i, per tant, també el moment en què surti publicat. Fonts del Ministeri de Justícia ja havien apuntat aquesta setmana que un cop nomenats els nous consellers no hi havia motius per demorar més la publicació que els donarà efectivitat jurídica. Les mateixes fonts apunten un cop els consellers hagin pres possessió del càrrec no caldrà fer cap tràmit més per a l’aixecament de la intervenció per l’article 155 de la Constitució. El motiu, addueixen, és que el propi acord del 155 aprovat al Senat ja estableix que l’article deixarà de tenir vigència en el moment en què el govern en ple prengui possessió.

Summary: El govern espanyol dona llum verda perquè el DOGC publiqui els nomenaments del Govern de Torra


La Marea Groga de Lleida demana a la Paeria que assumeixi el cost del trasllat dels alumnes a les diferents activitats educatives que es programen a la ciutat. La demanda es formalitzarà a través d'una moció que presentaran al proper ple de l'Ajuntament divendres que ve, 27 de novembre. En concret, es proposarà al ple que el consistori faci els passos necessaris per dotar tots els centres educatius públics de la ciutat d'una targeta gratuïta (amb la quantitat proporcional a l'alumnat de cada centre) per poder desplaçar-se per la ciutat. Segons la Marea Groga, a Lleida el pla 'Educació a l'abast' ha patit una "dràstica retallada de recursos econòmics per al desplaçament dels alumnes per poder assistir a activitats educatives i culturals repartides per la ciutat i, en molts casos, fora dels barris dels centres educatius". Segons asseguren, actualment el recurs de què disposen les escoles per poder desplaçar-se lluny del seu centre és l'ús del transport públic, amb el requisit que cada alumne ha de sol·licitar la targeta T-12, amb un cost inicial de 35 euros que han de sufragar les famílies, una opció que consideren que  no és "equitativa".  Aquesta situació s'emmarca, segons la Marea Blanca, en un context de disminució de recursos destinats a polítiques d'acompanyament i a polítiques de suport a l'escolarització com són el transport escolar i les beques de menjador, que "accentuen els processos de segregació escolar". Per això, a través de la moció, el col·lectiu demanarà a l'Ajuntament que garanteixi que les escoles puguin traslladar de manera gratuïta els infants a les activitats educatives programades a la ciutat.

Summary: La Marea Groga de Lleida demana a la Paeria que assumeixi el cost del trasllat dels alumnes a les activitats educatives


Òmnium Cultural ha mostrat imatges de la càmera de seguretat del Departament d'Economia que contradiuen el testimoni d'un capità de la Guàrdia Civil sobre els fets del 20-S, que dilluns va situar Jordi Cuixart en una reunió a dos quarts de deu de la nit. En el vídeo, però, només es veu Jordi Sànchez. Cuixart apareix més tard, gairebé a la 1 de la matinada i el contacte amb la Guàrdia Civil dura poc més d'un minut, tot i que el capità, llavors tinent responsable de la comitiva judicial, assegura que la trobada amb Sànchez i Cuixart dura uns tres quarts d'hora o una hora. La defensa de Cuixart, exercida per Marina Roig, ja va negar dilluns que Cuixart estigués en aquest trobada de dos quarts de deu de la nit, i va assegurar que el president d'Òmnium no havia entrat a la conselleria fins a una hora més tard.

Summary: Òmnium mostra imatges de la càmera de seguretat d'Economia que contradiuen un capità de la Guàrdia Civil


L'acusat d'intentar matar la seva exdona a ganivetades a Almacelles (Segrià) ha reconegut que el 10 de setembre de 2015 va atacar la seva exdona, de 37 anys, quan aquesta sortia de casa seva, al judici que ha tingut lloc aquest dimecres a l'Audiència de Lleida. Els fets van tenir lloc a les 7.38h al número 105 del carrer Major de la localitat. David S. C., de 38 anys i veí de les Borges Blanques i en presó provisional per aquests fets, ha demanat perdó al final del judici a la seva exdona, als seus fills i a la seva família. La fiscalia inicialment demanava tretze anys de presó per un delicte d'intent d'assassinat i un any més per trencament de condemna, ja que en el moment de l'agressió tenia una ordre d'allunyament per un delicte de lesions i amenaces a la dona. El ministeri públic, però, finalment, ha rebaixat la petició de pena a nou anys de presó pel delicte d'assassinat en grau de temptativa i mig any per trencament de condemna en aplicar els atenuants de reparació –en part- del dany (ha pagat mil euros en concepte d'indemnització) i de consum de substàncies estupefaents (va donar positiu en drogues). Segons el ministeri públic, ha quedat demostrat, segons el reconeixement dels fets de l'home i les declaracions que han tingut lloc al judici, inclosa la de la víctima, que l'home va esperar la dona amagat al portal, tot i que tenia una ordre d'allunyament fins al setembre de 2017, i quan va arribar la va apunyalar, primer al coll i després a l'abdomen, amb un ganivet de 21 centímetres. La dona ha reconegut que havien discutit moltes vegades però que "no pensava que fos capaç d'arribar a aquest extrem". Segons les forenses, les ferides suposaven un risc per la vida de la dona ja que la de l'abdomen va provocar una hemorràgia considerable i la dona "es podria haver dessagnat" si els serveis mèdics no haguessin intervingut amb rapidesa. La dona, fins i tot ha declarat, que va notar com tenia part dels intestins fora. Els Mossos també han assegurat que quan van arribar al lloc "hi havia molta sang". La víctima, que treballava en un comerç d'Almacelles, va ser traslladada a l'Hospital Universitari Arnau de Vilanova, on va estar ingressada durant una setmana i posteriorment va estar tres mesos de baixa per recuperar-se de les ferides. Els Mossos d'Esquadra van detenir l'agressor el mateix dia cap a les 14.50 hores a Almacelles. La fiscal, en les seves conclusions, ha argumentat la disminució de petició de pena dels catorze als nou anys i mig de presó aplicant els atenuants però també ha explicat que manté tres agreujants. Per una banda, la traïdoria, ja que considera demostrat que la voluntat de l'acusat era matar la seva exdona, ja que la va atacar per sorpresa i sense que aquesta es pogués defensar. Tal com ha explicat la víctima, l'home va deixar d'atacar-la quan la filla d'ambdós, en sentir crits, va baixar i li va dir al seu pare que parés. "Si no arriba a aparèixer la filla, hauria acabat amb la seva vida", ha assegurat la fiscal. Per altra banda, sol·licita que se li apliquin els agreujants de parentesc i per raó de gènere. L'acusació particular s'ha adherit a les peticions de la fiscalia i la defensa també, demanant a la sala, però, que es condemni al seu client a la mínima pena possible. En el seu escrit, el ministeri públic sol·licitava també deu anys de llibertat vigilada quan surti de la presó, que se li retiri la pàtria potestat dels fills de 12 i 14 anys que té en comú amb la víctima i que la indemnitzi amb 30.000 euros pels danys patits.

Summary: L'acusat d'intentar matar la seva exdona a ganivetades a Almacelles demana perdó a la dona, els fills i la seva família


Plantejarà a Montoro la conversió a llarg termini dels préstecs que ha rebut la Generalitat ACN Madrid.-El vicepresident i conseller d'Economia del Govern, Oriol Junqueras, ha assegurat aquest dijous que assisteix a La Moncloa –on aquesta tarda es reuneix amb la vicepresidenta del govern espanyol en funcions, Soraya Sáenz de Santamaría i el ministre d'Hisenda, Cristóbal Montoro- amb "predisposició" a "parlar, escoltar, i si és possible arribar a algun tipus d'acord, millor". Si no és possible, ha dit, "gestionarem la realitat com la gestionem cada dia".  En un esmorzar informatiu a Madrid el vicepresident ha esquivat totes les preguntes que li han fet sobre l'estratègia del Partit Demòcrata Català al Congrés dels Diputats i s'ha mostrat esperançat sobre el fet que el president de la Generalitat, Carles Puigdemont, superi la qüestió de confiança al Parlament "amb la majoria més àmplia possible".  Han assistit a l'esmorzar informatiu el delegat del Govern a Madrid, Ferran Mascarell, el president de la CEOE, Joan Rosell, els diputats d'ERC Joan Tardà, Gabriel Rufián, entre altres diputats i senadors d'ERC a Madrid, així com el secretari de Comunicació del Govern, Miquel Martín Gamisans. No hi ha estat present cap diputat ni alt representant d'altres formacions, tampoc del Partit Demòcrata Català. Junqueras ha expressat en diverses ocasions la voluntat de la Generalitat d'arribar a acords en aquells àmbits en què hi ha possibilitats d'entesa. "Em sembla que en allò que nosaltres siguem capaços de posar-nos d'acord amb qui sigui sempre és positiu, i per tant nosaltres sempre estem predisposats i encantats de parlar amb tothom, aquí i a qualsevol altre àmbit i nivell institucional", ha dit. Demanarà la conversió a llarg termini de préstecs que ha rebut el Govern A la reunió d'aquesta tarda hi serà present el ministre d'Hisenda, Cristóbal Montoro, amb qui ha recordat que "el separen moltes coses" i "singularment una conversió de crèdit a curt a llarg termini des del mes de gener".  Amb tot, -i preguntat sobre què li semblaria que Montoro repetís com a ministre- ha recordat que "és més important que siguem conscients de la dificultat del repte de sigui qui sigui haurà d'assumir, que no el nom concret de qui ocupi el càrrec, perquè, o hi ha un compromís global per afrontar els reptes a que em referia abans, o és evident que no se superaran" i cal un "compromís col·lectiu, seriós i sostingut en el temps".  Evita valorar l'estratègia d'Homs Junqueras ha esquivat les preguntes sobre els 10 vots fantasma que el PP va rebre per a la composició de la Mesa. "No tinc per costum opinar sobre les decisions internes d'altres formacions polítiques. Només parlo del que fa referència a les nostres decisions i àmbits de responsabilitat i qualsevol decisió que adopti una altra formació no estic qualificat per respondre-la. Em semblaria fora de lloc que m'atorgués la capacitat de ser portaveu dels altres", ha sentenciat.  En tot cas ha recordat que ERC té una posició inequívoca en tots els aspectes. "Podem estar d'acord o no, però és impossible que algú al·legui que no té clares les nostres posicions". Preguntat per la moció de confiança, ha apuntat que espera que el president de la Generalitat Carles Puigdemont, la superi amb el màxim de suports possibles. "Si no se supera el mecanisme és automàtic. Hi ha dos mesos per buscar un candidat alternatiu, que no hi serà, i 54 dies per a la convocatòria de les eleccions".

Summary: Junqueras assisteix aquesta tarda a La Moncloa amb "predisposició" a "parlar, escoltar" i arribar a acords


El candidat del PSOE, Pedro Sánchez, ha demanat aquest dimecres als votants que quan guanyi les eleccions li permetin "donar-se un gust" i que abans de derogar la reforma laboral sigui Mariano Rajoy l´últim a qui aplicar-la "amb comiat precedent per causes objectives". Sánchez s'ha manifestat en aquests termes durant el seu acte de campanya a Múrcia, on ha estat acompanyat de la cap de llista d'aquesta demarcació al Congrés, María González Veracruz, actual diputada. El candidat ha dit que la dreta "s'ha emprenyat amb mi per dir el que tots els espanyols pensen" i ha proposat els assistents que a partir d'ara anomenin el PP com "jo voto pel canvi el pròxim diumenge". Sobre el 'cara a cara' amb Rajoy, Pedro Sánchez ha dit que qui va guanyar va ser "la veritat".  "El dilluns em vaig adonar que a Rajoy no li agrada debatre perquè la reforma laboral i el SMS a Bárcenas no tenen defensa possible", ha dit Sánchez.  El candidat socialista ha assenyalat que el 20-D hi ha una oportunitat per acabar amb les polítiques de retallades i que el vot del canvi només pot ser socialista perquè el PP "ha retallat en tot excepte en corrupció". Sánchez ha argumentat que si el 70% dels electors vol canviar, "cal fer més útil que mai el vot" perquè hi ha altres forces que "perpetuaran Rajoy a la Moncloa".  Després de condemnar la darrera mort d'una dona en mans de la seva parella, aquest dimecres a Saragossa, Sánchez ha promès un gran pacte social contra la violència masclista, ha dit que el PSOE "és el partit que defensa les dones" i s'ha compromès a un govern paritari.  El cap de llista del PSOE també ha dit que si arriba a la Moncloa "revitalitzarà la Llei de dependència i el dret a cotitzar a la seguretat social dels cuidadors professionals" i eliminarà els copagaments sanitaris.  Sánchez ha acusat el PP acabar amb els estalvis de les pensions i s'ha compromès a impulsar un pla de retorn del talent i els joves que varen haver de marxar.  Un grup d'antitaurins protesta en contra del Toro de la Vega  En els primers minuts de la seva intervenció, un grup d'antitaurins ha intentat fer-se sentir amb crits que demanaven l'abolició del Toro de la Vega. Els aplaudiments dels assistents amb crits de "president, president" han tapat els dels manifestants, que han seguit cridant consignes fins que la seguretat del recinte els ha fet fora. Enmig de la protesta Pedro Sánchez ha dit als assistents que "quan intentin rebentar-nos un míting, nosaltres un somriure i endavant, perquè anem a guanyar les eleccions".  Compromís recuperar prestació parats majors 50 anys

Summary: Sánchez demana els votants "donar-se un gust" i que Rajoy sigui "l'últim a qui aplicar la reforma laboral"


Amposta, Deltebre, Gandesa, Móra d'Ebre i Sant Carles de la Ràpita s'han constituït aquest dissabte oficialment en subseus dels CSIT World Sport Games, que s'ha de disputar a Tortosa el 2019. Els municipis acolliran la celebració d'activitats esportives en diferents disciplines. La signatura oficial del protocol, en un acte institucional a l'Espai Sant Domènec, ha comptat amb la presència del Secretari General de l'Esport de la Generalitat de Catalunya, Gerard Figueras, el president de la Unió de Consells Esportius de Catalunya (UCEC), Jaume Domingo, la representant del CSIT, Valeria Gherardini, i alcaldes i representants dels municipis ebrencs participants. Figueras, que ha apuntat que la celebració els Jocs suposa un repte per a Tortosa, les Terres de l'Ebre i el conjunt de Catalunya, ha assenyalat que aquest esdeveniment serà un referent, com ho van ser les olimpíades de Barcelona. Per la seva banda, l'alcalde de Tortosa, Ferran Bel, s'ha compromès a fer "els millors jocs de la història del CSIT" i ha considerat que la celebració de la competició representarà tota una "oportunitat" en l'àmbit esportiu però també en promoció turística i cohesió social. El president de la UCEC ha apuntat que abans dels jocs de 2019, en què es preveu la participació d'uns 7.000 esportistes, hi ha els jocs esportius populars, que se celebraran l'any vinent a Tortosa, i on es preveu l'assistència d'entre 3.500 i 4.000 esportistes. La representant internacional del CSIT, Valeria Gherardini, ha dit que l'elecció de Tortosa i Terres de l'Ebre com a seu de la pròxima edició dels jocs es va produir gràcies a la infraestructura esportiva, la capacitat d'acollida del territori, la referència de Barcelona, però sobretot "per l'aposta i el treball conjunt del territori i les institucions".

Summary: Amposta, Deltebre, Gandesa, Móra d'Ebre i la Ràpita es constitueixen com a subseus dels World Sport Games de Tortosa


La Caixa de Solidaritat ha recaptat fins ahir diumenge a les 22 hores 1,6 MEUR per pagar aquest dilluns la fiança del Tribunal de Comptes per l'1-O. Es tracta d'una xifra lluny dels 4,1 MEUR que es necessiten i avui acaba el termini per fer el pagament. L'entitat, presidida per Núria de Gispert i Ernest Benach, reclama que es restin els 2 MEUR que ja han pagat com a fiança al Tribunal Suprem ja que es tracta del mateix cas i no entenen que s'hagin de dipositar fiances en diferents tribunals. En cas que se'ls acceptés la petició, encara els hi faltarien uns 500.000 euros. La Caixa de la Solidaritat ha reclamat al tribunal que els doni més marge per fer el pagament, però encara no n'han obtingut resposta. Dijous passat la Caixa de Solidaritat va fer una crida per recaptar més donacions ja que comptava amb 800.000 euros. Tres dies després, aquesta xifra ha pujat fins a 1,6 MEUR, però encara és insuficient. Des de l'entitat ja van advertir que no tenir els 4,1 MEUR pot anar en contra de 32 persones que tenien responsabilitats al Govern durant l'1-O i que hauran de respondre amb les seves propietats i, fins i tot, embargar-los els sous.  En total, amb els diners recollits fins el moment per la Caixa de Solidaritat s'han pagat 13,2 MEUR en fiances, 262.500 euros en advocats per a aquelles persones que no en tenien i 124.600 euros en multes.

Summary: La Caixa de Solidaritat recapta 1,6 MEUR dels 4,1 necessaris per pagar avui la fiança del Tribunal de Comptes per l'1-O


Creix l'interès per al Curs Internacional de Música Càtedra Cervera i, a data de 25 de maig, ja hi ha més de 100 inscrits, gairebé el doble que els apuntats en la mateixa data de l'any passat. El curs, que arriba a la 36a edició, tindrà lloc del 24 al 31 de juliol de 2016, juntament amb el Festival Internacional de Música i la Fira de Lutiers. Les inscripcions però es poden fer fins al 8 de juliol. Està previst que hi hagi un professorat divers que abraça diferents disciplines de corda, vent o piano, així com una de les apostes de l'any passat com va ser la direcció d'orquestra a mans de Manel Valdivieso. Una altra novetat seran els cursos intensius tant de contrabaix com dels instruments de metall: trompeta, trompa i trombó del 25 al 27 de juliol. El passat abril es va obrir el termini d'inscripció per apuntar-se a la nova edició del Curs Internacional de Música de Cervera i, un cop més, s'ha demostrat l'interès creixent que desperta aquesta activitat acadèmica. A data de 30 de maig, ja hi ha 102 alumnes que han formalitzat la inscripció al curs, gairebé el doble que l'any passat en la mateixa data. Per tant, la tendència indica que enguany es pot assolir un nou record d'inscripcions fins a esgotar totes les places disponibles (poc més de 200). Igualment, s'ha formalitzat inscripcions d'alumnes de diferents parts de Catalunya, de l'estat espanyol i de caire internacional, ja que, a dia d'avui, hi ha confirmada l'arribada d'estudiants d'Alemanya, Itàlia i França. Tot i el bon ritme d'inscripcions encara queden places disponibles i els interessats poden apuntar-se a través del web catedracervera.cat Hi ha diferents tipologies de cursos, als quals es poden apuntar els alumnes interessats a incrementar el seu nivell musical. D'aquesta manera, es poden inscriure al mestratge de dotze instruments diferents (de corda, vent o piano), música de cambra i orquestra simfònica. Enguany, el curs compta amb 26 professors d'alt nivell i de diversa procedència, tots ells experts en el seu àmbit. D'aquesta manera, els alumnes es podran inscriure en el mestratge de violí, viola, violoncel, contrabaix, guitarra, piano, flauta, oboè, clarinet, fagot, trompa, trompeta i trombó. Les orquestres del curs tornaran a ser dirigides pel director de la JONC, Manel Valdivieso. D'altra banda, també es reincorporen al professorat Salvador Sanchís al fagot, Helena Satué al violí o Andrew Ackermann al contrabaix. Una altra novetat seran els cursos intensius tant de contrabaix com dels instruments de metall: trompeta, trompa i trombó del 25 al 27 de juliol. Noves beques pels alumnes del Curs de Música Amb la voluntat de fer arribar a més alumnes la possibilitat d'apuntar-se al Curs, l'organització ha arribat a un acord amb La Caixa per poder oferir beques a través de la seva Obra Social. La dotació màxima de la beca serà l'import de la matrícula i hi podran accedir els alumnes que reuneixin alguns d'aquests requisits: pares a l'atur; inscripció de més d'un alumne de la mateixa unitat familiar; ser família nombrosa o monoparental; o bé la inscripció a més d'un curs de la Càtedra. El Curs Internacional de Música forma part de la 'Càtedra Cervera – Emili Pujol', una iniciativa que inclou, a més del curs, el Festival de Música i la Fira de Lutiers.

Summary: Rècord d'inscripcions al Curs Internacional de Música Càtedra de Cervera


Els preus a l'octubre a Lleida van pujar nou dècimes en relació amb al setembre deixant la inflació anual en l'1,9%, dues dècimes menys que el 2,1% de taxa de l'IPC que es va registrar al setembre, segons ha publicat l'Institut d'Estadística espanyol. Aquesta caiguda de la inflació anual s'explica bàsicament pel fet que el cost de les gasolines aquest mes d'octubre ha pujat menys que a l'octubre de l'any passat, acompanyat pel fet que les botigues de vestit i el calçat han incrementat preus de forma més moderada que fa un any. En sentit contrari, els preus que han mantingut relativament alta la inflació anual han estat els aliments frescos, especialment les fruites de temporada, que han pujat de preu mentre que l'octubre de l'any passat es van mantenir estables.

Summary: Els preus pugen nou dècimes a l'octubre a Lleida i deixen una inflació anual de l'1,9%


Els boscos de la Masia d’en Cabanyes s’han transformat un estiu més en un món paral•lel de música, llums i espectacle gràcies al festival Vida. I ja en van cinc. El festival arriba a aquest aniversari consolidant un format que inicialment va néixer com a transformació del Faraday i que s’ha convertit en un referent entre els esdeveniments musicals que marquen el tret de sortida de l’estiu. Els 7.000 abonaments esgotats fa més de deu dies en són una prova, a la qual cal sumar unes 3.000 entrades diàries també venudes. Des d’aquest dijous fins diumenge, desfilaran pel Vida una seixantena de formacions nacionals i internacionals, combinant grans propostes consolidades dins el panorama musical amb altres grups emergents. Franz Ferdinand, St. Vincent, Iron & Wine, Nick Mulvey i Joe Crepúsculo són alguns dels caps de cartell, mentre aquest dijous destaquen Curtis Harding i Calexico. El plat fort de la primera jornada, però, ha arribat amb el concert de Los Planetas.  Poc després de les sis de la tarda, l’extens recinte del Vida s’ha anat omplint del públic més fidel que no ha volgut perdre’s els concerts inicials de Vetviolet i Jacobo Sierra, batejat per la premsa especialitzada com ‘el Beatle manxec’. Les dues actuacions als genuïns escenaris de La Cabana i La Cova han trencat el gel d’una jornada que ha anat agafant cos a mesura que queia el sol, amainava la calor i sonaven els acords de J.Bernardt i de la banda garrafenca Pacosan. Mentre anaven en augment les ‘selfies’, les captures dels icònics racons del festival amb el mòbil i el consum de begudes, creixia també l’entrega del públic, que ha vibrat amb els nord americans Calexico. La banda liderada per Joey Burns i John Convertino ha ofert un repertori basat en el seu novè disc, ‘The Thread That Keeps Us’, presentat el passat mes de gener. Durant l’hora llarga de concert, ha sorprès dalt l’escenari la reivindicativa Amparo Sánchez –Amparanoia-, amb la cúmbia que la caracteritza. El tram final de Calexico ha coincidit amb unes amenaçadores quatre gotes que han fet témer que la pluja pogués esguerrar la nit. Finalment, però, l’ensurt ha quedat en no-res i Curtis Harding ha pogut agafar el relleu a l’altre gran escenari del Vida. Tot i la curta carrera iniciada el 2014, el cantautor de Michigan ha emmudit el públic amb un repàs dels seus dos únics discos, marcats per un estil soul elegant i una veu carismàtica.  L’esperat concert dels granadins Los Planetas ha estat el gran esclat de la nit, que tancaran els desenfadats Novedades Carminha, la música electrònica dels mataronins Playback Maracas i les  sessions de Begun i End of the road DJs.

Summary: La música s’apodera dels boscos de la Masia d’en Cabanyes amb el Vida 2018


La Universitat de Barcelona (UB) i Telefónica han creat una aplicació que, per primera vegada, incorpora la tecnologia big data al món de la gastronomia. L'han anomenat 'Appetit' i la seva funció és "ajudar a la inspiració" dels cuiners a l'hora de posar-se als fogons. En concret, l'aplicació ha analitzat més de 100.000 receptes i més d'un miler d'ingredients d'arreu del món per configurar una complexa xarxa que suggereix noves combinacions d'aliments per agilitzar el procés de creació culinària. L'aplicació, desenvolupada per Telefónica amb l'assessorament de la UB, passa a ser ara una eina d'investigació i recerca amb finalitats acadèmiques del Campus de l'Alimentació de Torribera de Santa Coloma de Gramenet.

Summary: La UB i Telefónica creen una aplicació per "ajudar a la inspiració" dels cuiners a l'hora de connectar aliments


La presidenta de l'Assemblea Nacional Catalana (ANC) ha explicat aquest dimecres que estan preparant 90 punts per manifestar-se el dia 11 de setembre arreu de Catalunya. En una entrevista amb Rac1, ha garantit que s'hi compliran mesures de seguretat pel coronavirus com la distància entre manifestants i l'ús obligatori de mascaretes i ha descartat dur a terme mobilitzacions massives: "Això no ho farem". Paluzie ha dit que estan "adaptant" la mobilització de la Diada a les indicacions sanitàries que els trasllada Protecció Civil i ha posat en dubte que el Govern pretengui prohibir-la. "Necessitarien l'estat d'alarma per prohibir perquè el dret de manifestació no el pots prohibir", ha recordat.

Summary: L'ANC prepara 90 punts per manifestar-se aquesta Diada i descarta aglomeracions massives: "Això no ho farem"


El veí de Girona que va estar un mes en presó preventiva després que dos testimonis l'identifiquessin en una roda de reconeixement en què feia de figurant s'enfronta a 14 anys de presó. Els fets es remunten a la matinada del 19 d'agost del 2018, quan els Mossos d'Esquadra van detenir tres germans del processat per, suposadament, agredir sexualment una noia durant una baralla a la sortida d'una discoteca de la ciutat. Quan van passar a disposició judicial, va participar voluntàriament a la roda de reconeixement i el van acabar detenint i enviant a presó. Durant el judici, que s'ha fet aquest dimecres a l'Audiència de Girona, tres testimonis han declarat que aquella nit l'home no va sortir de festa amb els seus germans i que era a casa. En aquest punt, el president del tribunal ha assegurat que la sala ja està "suficientment il·lustrada" d'on era aquest acusat i que esperava que la fiscalia en "prengués nota". La fiscal ha mantingut igualment l'acusació perquè a la vista la noia l'ha tornat a identificar. L'advocat de la defensa, Carles Monguilod, qualifica de "despropòsit" que s'enfronti a una pena tan elevada havent-hi proves objectives que no va participar en la baralla.

Summary: El figurant que va estar un mes a presó quan el van identificar en roda de reconeixement afronta una pena de 14 anys


La plataforma ecologista Salvem Platja de Pals acusa la Generalitat de "mentir" en el nombre d'habitatges que preveu que es construeixin a la zona. El director general d'Urbanisme, Agustí Serra, va deixar clar que al municipi s'hi aixecarien un màxim de 288 apartaments, però l'entitat assegura que "és impossible". "La xifra en tot cas balla entre els 780 i els 1025, però en cap cas seran tan pocs", assegura el membre de Salvem Platja de Pals Pau Bosch. Des de l'associació reconeixen que l'informe d'Urbanisme "retallava considerablement" el nombre d'habitatges i "salvava" les pinedes dels dos càmpings. Tot i això, Bosch lamenta que "no es digui la veritat a la ciutadania" i ja ha anunciat que no descarten portar el cas als tribunals. El divendres 9 de novembre és el dia fixat perquè Generalitat i l'entitat ecologista Salvem Platja de Pals es reuneixin. La trobada ha de servir perquè el Govern expliqui a l'associació quants habitatges hi ha previstos construir a la zona de la platja. I és que la plataforma ecologista creu que el secretari general d'Urbanisme va "mentir" quan va assegurar que només aixecarien 288 apartaments. "El POUM contempla aquests 288 però l'Ajuntament ja ha fet tràmits perquè se'n facin més", assenyala el membre de Salvem Platja de Pals Pau Bosch, que calcula que la xifra final es mourà per sobre del miler. Tot i això, des de la plataforma estan "molt contents" perquè l'últim informe de l'administració "descarta completament" la possibilitat d'aixecar cases a les pinedes dels dos càmpings de la zona. Bosch explica que aquests dos negocis generen una "economia sostenible" i diu que hauria de ser "exemple" del què "hauria de ser la política mediambiental de la Costa Brava". El membre de Salem Platja de Pals, però, no entén "els comptes" que va fer el secretari general d'Urbanisme, Agustí Serra, que va assegurar que només s'aixecarien 288 habitatges. "Estem molt preocupats per la zona de Rodors. A la reunió exigirem que ens digui què hi passarà allà", ha reblat Bosch.  Als tribunals i amb el suport de SOS Costa Brava Des de la plataforma ja han anunciat que portaran el cas als tribunals, en cas que tiri endavant el projecte de construir aquest miler d'habitatges que des de Salvem Platja de Pals sospiten que es faran. "Nosaltres no ens oposem a que hi hagi un desenvolupament, el que volem és que sigui respectuós amb el medi ambient", conclou Bosch. Salvem Platja de Pals és una de les entitats adherides a SOS Costa Brava que aquesta setmana ha llançat una campanya per aconseguir signatures i donatius per finançar els "nyaps urbanístics" que volen aturar, entre els quals el de la localitat baix-empordanesa. L'entitat també vol "pressionar" la Generalitat i els ajuntaments perquè atenguin les seves demandes. Per això, sota l'etiqueta #SangBrava, han creat set vídeos que mostren la "transformació" que han patit molts indrets emblemàtics de la Costa Brava. En aquest sentit, ja han anunciat que cada setmana en penjaran dos a través de les xarxes socials i en grups de whatsapp amb l'objectiu de fer-los virals. També han elaborat dos àudios que difondran paral·lelament. La plataforma recorda que han presentat recursos a sis dels onze casos que han denunciat i que els costos de tot plegat ronden els 60.000 euros.

Summary: Salvem Platja de Pals assegura que els habitatges previstos per construir a la zona són el triple dels que el Govern diu